Arvosanat

**Arvosanoilla** kiteytetään sekä ammattikriitikoiden että peruspulliaisten mielipide milloin mistäkin. Eri arvosteluasteikoita on pilvin pimein, mutta käyn lävitse ainoastaan tässä wikissä hyödynnettävää asteikkoa.

## 1-6

Toisinaan törmää tosielämässä kaikenmaailman palautelomakkeisiin, joissa pyydetään välttämään keskimmäistä vaihtoehtoa asteikolla 1-5 tai 1-7. Oma arvoasteikkoni hylkää täysin keskimmäisen pisteen, sillä se on liian turvallinen ja mitään sanomaton arvosana. Sen sijaan 3 ja 4 kertovat edes hieman, pidänkö teosta hyvänä vai huonona. Asteikko on enemmän tunnepohjainen kuin teoreettinen, joten viihdepläjäykset voivat menestyä yllättävillä tavoilla. Koska analysoin ja arvostelen lähinnä pelejä ja elokuvia, teen molemmille omat perustelut.

## Elokuvat

### 6) Lempparini

Yksi harvinaisimmista arvosanoista. Elokuva on herättänyt suuria ajatuksia, tunteita ja vanginnut huomioni täysin. Se on koskettanut, viihdyttänyt tai vavisuttanut aivan uudella tavalla. Tällainen elokuva kestää useamman katselukerran, mutta etenkin ensimmäinen on nostanut tunteet pintaan. Jokin elokuvassa on uponnut itseeni niin hyvin, että teknisten asioiden lisäksi se on kohonnut yhden pisteen verran suosikikseni.

### 5) Erinomainen

Tätä katsoessa ei tarvitse pälyillä kelloa. Elokuva on syönyt olemukseni ja ollut suurimmaksi osaksi nautintoa alusta loppuun. Se on herättänyt ajatuksia ja tunteita, ollut teknisiltä osiltaan nautittava ja mahdollisesti myös uniikki. Useasti tämän ja lempparin välillä ei ole suurtakaan kuilua.

### 4) Mellevä

Viihdyttävä paketti alusta loppuun. Juoni kannattelee koko elokuvan ajan tai vaihtoehtoisesti näyttelijät ja etenkin heidän välinen kemiansa on loistavaa. Vaikkei elokuvalla olisi välttämättä mitään erityistä sanottavaa tai se ei ole teknisesti erinomainen, tuottaa se silti positiivisia tuntemuksia. Kestää uudelleen katsomisen.

### 3) Ok

Kokemus ei ollut erityisen tyydyttävä, mutta elokuva ei jättänyt pahaa makua suuhun. Se ei saavuttanut kaikkea mitä siltä odotti enimmäkseen juonen osalta. Rytmityskin voi olla vähän pielessä, jolloin elokuva etenee joko liian hitaasti tai nopeasti. Kolmosen leffa on harkinnan alaisesti katsomisen arvoinen, muttei välttämättä kestä toista katsomista. Jos jokin tekninen osa-alue ei ole pielessä, on kolmosen leffa todennäköisesti geneerinen mutta hyvin toteutettu.

### 2) Kamalahko

Elokuva on epäonnistunut vangitsemaan huomioni, koska se ei ole tarpeeksi kiinnostava. Hahmot ovat tylsiä, juonella ei ole mitään uutta kerrottavaa ja/tai se ei hyödynnä koko potentiaalia. Mahdollisesti juoniaukkoja tai outoja ratkaisuja viljellään varsin usein. Leffan jälkeen olo on joko pettynyt tai helpottunut, kun elokuva on vihdoin lusittu.

### 1) Katastrofi

On monia syitä miksi elokuva voi olla totaalisen surkea. Päälimmäisiä niistä ovat näyttelijät, juoni sekä tekninen osapuoli. Äärimmäisissä katastrofitapauksissa niistä jokainen on sössitty todella pahasti. Mikä tekee kuitenkin pohjamutaleffoista mielenkiintoisen on se, että toisinaan on saatava nauraa totaalisille amatööritason leffoille.

### +) Hyväpaska

Jotta hyvällä tavalla huonojen elokuvien tunnistaminen arvosanojen perusteella olisi helpompaa, on kyseisten tapausten arvosanassa mukana plusmerkki. Plussa on ainoastaan oma mielipiteeni siitä, onko elokuva tarpeeksi huono viihdyttääkseen. Se myös kertoo, onko tuska niin ainutlaatuista, että elokuva ansaitsee tulla katsotuksi.

## Pelit

### 6) Lempparini

Vaikka pelissä olisikin joitain viilailtavia ominaisuuksia, on se löytänyt erityisen paikan sydämestäni. Mikä on nostanut pelin jumalstatukseensa silmissäni vaihtelee, mutta yleensä ytimessä ovat pelattavuus, mukaansa tempaava maailma, musiikki ja jokin, joka tekee pelistä uniikin tai hioo genren täydelliseksi. Tämän arvosanan saaminen vaatii usein toisen läpipeluun.

### 4) Mellevä

Peli on ollut pelaamisen arvoinen, sillä se on toteutettu laadukkaasti. On kuitenkin monia eri syitä, miksi peli ei ole ansainnut erinomaista. Syinä voivat olla esimerkiksi pituus tai puhdas geneerisyys. Nelosen pelistä löytyy todennäköisesti pari pelillistä ratkaisua, jotka ovat vaikuttaneet nautittavuuteen, mutta ne eivät ole tehneet kokonaisuudesta huonoa. Pelistä on jäänyt hyvä maku suuhun.

### 1) Katastrofi

Kontrollit ovat niin rikki ettei peliä tahdo edes pelata. Kokonaisuus tuntuu suorastaan keskeneräiseltä tai siihen ei ole nähty juurikaan vaivaa. Tylsä kokemus, jonka voi hyvin jättää väliin.